Farmacíja, tudi zdraviloslovje, (starogrško φάρμακον: fármakon – zdravilo) je znanstvena veda o zdravilih. Nanaša se na izdelavo zdravil in njihovo uporabo v zdravstvu. 
V zgodovini so bili farmacevti predvsem izdelovalci zdravil po naročilu bolnikov. Danes so farmacevti strokovnjaki na področju načrtovanja, izdelave, distribucije in uporabe zdravil.

Področja farmacije 

Sodobna farmacija vključuje naslednja področja:
 Farmacevtska kemija – je veja farmacije, ki proučuje kemične strukture spojin in njihove vplive na delovanje (glej QSAR), sintezo, lastnosti, obstojnost in analitiko (istovetnost, čistost in vsebnost) učinkovin in pomožnih snovi.
 Farmacevtska biologija – ukvarja se z biološkimi osnovami farmacije, s pridobivanjem farmacevtskih substanc iz naravnih virov, kot so na primer zdravilne rastline (zelišča, droge), glive (npr. fermentacija antibiotikov) ali redkeje živali. V zadnjem času so nova spoznanja v molekularni biologiji in genski tehnologiji omogočila tudi napredek farmacevtske biotehnologije, ki se ukvarja predvsem s pridobivanjem bioloških zdravil, to je zdravil, ki vsebujejo proteine (npr. rekombinantni človeški inzulin). 
 Farmacevtska tehnologija – je veda, ki se ukvarja s pripravo farmacevtskih oblik. Pri tem so zlasti pomembne interakcije med sestavinami, ki jih vsebuje končni farmacevtski izdelek.
 Farmakologija in toksikologija – zajemata fiziologijo, patofiziologijo ter učinkovanje učinkovin in toksičnih snovi v telesu.
 Klinična farmacija – je novejše področje farmacije, ki predstavlja most med farmacevtsko znanostjo in prakso. V središču zanimanja niso učinkovine in zdravila, pač pa bolnik.

Izobraževanje farmacevtov 
S področja farmacije poznamo naslednje stopnje izobrazbe:
 farmacevtski tehnik
 magister farmacije
 specialist
 magister farmacevtskih znanosti
 doktor farmacevtskih znanosti

Naziv farmacevtski tehnik dobi, kdor konča srednješolski program farmacije, ki ga poučujejo na Srednji šola za farmacijo, kozmetiko in zdravstvo v Ljubljani.
Naziv magister farmacije dobi, kdor zaključi petletni univerzitetni študijski program farmacije, ki ga v Sloveniji izvajajo na Fakulteti za farmacijo, Univerze v Ljubljani.

Glej tudi 
 seznam slovenskih farmacevtov
 Fakulteta za farmacijo v Ljubljani
 Farmacevtski vestnik
 Slovenski znanstveniki s področja farmacije

Zunanje povezave 

Medicinske specialnosti